CELEX: 31983D0193
Language: el
Date: 1983-03-16 00:00:00
Title: 83/193/ΕΟΚ, Ευρατόμ, ΕΚΑΧ: Απόφαση της Επιτροπής της 16ης Μαρτίου 1983 που αφορά το Βασίλειο της Δανίας και έχει θεσπιστεί σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 σχετικά με τους ιδίους πόρους που προέρχονται από το φόρο προστιθεμένης αξίας (Το κείμενο στην δανική γλώσσα είναι το μόνο αυθεντικό)

Avis juridique important

|

31983D0193

83/193/ΕΟΚ, Ευρατόμ, ΕΚΑΧ: Απόφαση της Επιτροπής της 16ης Μαρτίου 1983 που αφορά το Βασίλειο της Δανίας και έχει θεσπιστεί σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 σχετικά με τους ιδίους πόρους που προέρχονται από το φόρο προστιθεμένης αξίας (Το κείμενο στην δανική γλώσσα είναι το μόνο αυθεντικό)  

Επίσημη Εφημερίδα αριθ. L 108 της 26/04/1983 σ. 0012 - 0013

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 16ης Μαρτίου 1983  που αφορά το Βασίλειο της Δανίας και έχει θεσπιστεί σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 σχετικά με τους ιδίους πόρους που προέρχονται από το φόρο προστιθεμένης αξίας  (Το κείμενο στη δανική γλώσσα είναι το μόνο αυθεντικό)  (83/193/ΕΟΚ, Ευρατόμ, ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,  τη συνθήκη για την ίδρυση της Ευρωπαϊκής Οικονομικής Κοινότητας,  τη συνθήκη για την ίδρυση της Ευρωπαϊκής Κοινότητας Ατομικής Ενεργείας,  την απόφαση 70/243/ΕΚΑΧ, ΕΟΚ, Ευρατόμ του Συμβουλίου της 21ης Απριλίου 1970 σχετικά με την αντικατάσταση των χρηματικών συνεισφορών των Κρατών μελών από ιδίους πόρους των Κοινοτήτων (1),  τον κανονισμό (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 σχετικά με την εφαρμογή, όσον αφορά τους ιδίους πόρους που προέρχονται από το φόρο προστιθεμένης αξίας, της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των Κρατών μελών από ιδίους πόρους των Κοινοτήτων (2), και ιδίως το άρθρο 9 παράγραφος 3 πρώτο εδάφιο, το άρθρο 11 παράγραφος 1 δεύτερο εδάφιο και το άρθρο 13 παράγραφος 2,  Εκτιμώντας:  ότι για τα οικονομικά έτη 1979, 1980 και 1981, η Επιτροπή είχε εγκρίνει, σε εφαρμογή του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77, τις αποφάσεις 80/384/ΕΟΚ, Ευρατόμ, ΕΚΑΧ (3), 81/1017/Ευρατόμ, ΕΚΑΧ, ΕΟΚ (4) και 82/760/ΕΚΑΧ, ΕΟΚ, Ευρατόμ (5)·  ότι, αφενός, το Βασίλειο της Δανίας ζητάει την παράταση των αποφάσεων που έχουν εγκριθεί προηγουμένως και ότι, αφετέρου, μπορεί να καθορίσει μόνο κατά προσέγγιση τη βάση τη σχετική με τις παροχές υπηρεσιών που έχουν πραγματοποιηθεί από τις επιχειρήσεις κηδειών και αποτέφρωσης, εκτός από τις παραδόσεις που αναφέρονται στο παράρτημα ΣΤ πρώην σημείο 6 της έκτης οδηγίας 77/388/ΕΟΚ του Συμβουλίου της 17ης Μαΐου 1977 σε θέματα εναρμόνισης των νομοθεσιών των Κρατών μελών, των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ενιαία φορολογική βάση (6), η οποία στο εξής θα ονομάζεται «εκτη οδηγία»· ότι πρέπει να χορηγηθεί η έγκριση στη Δανία να υπολογίζει τη βάση των πόρων χρησιμοποιώντας κατά προσέγγιση εκτιμήσεις· ότι, επιπλέον, η περίοδος των τριών ετών κατά την οποία τα Κράτη μέλη μπορούν να παρέχουν το δικαίωμα επιλογής της φορολόγησης δυνάμει του άρθρου 28 παράγραφος 3 περίπτωση ζ), σε σχέση με το παράρτημα Ζ της έκτης οδηγίας, έχει λήξει την 1η Οκτωβρίου 1981 και ότι η αντίστοιχη έγκριση δεν πρέπει να παραταθεί·  ότι για τα πρώτα χρόνια της εφαρμογής της έκτης οδηγίας πρέπει να χορηγηθούν ετήσιες εγκρίσεις·  (ότι η Συμβουλευτική Επιτροπή Ιδίων Πόρων ενέκρινε την έκθεση στην οποία αναφέρονται οι γνώμες των μελών της για την απόφαση αυτή,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Για τον υπολογισμό της βάσης των ιδίων πόρων ΦΠΑ, που αφορούν το οικονομικό έτος 1982, χορηγείται έγκριση στο Βασίλειο της Δανίας, σε εφαρμογή του άρθρου 9 παράγραφος 3 πρώτο εδάφιο πρώτη παύλα του κανονισμού (ΕΟΚ, Ευρατόμ, ΕΚΑΧ) αριθ. 2892/77, να μη λάβει υπόψη τις παρακάτω κατηγορίες πράξεων, που αναφέρονται στο παράρτημα ΣΤ της έκτης οδηγίας:  1. παροχές υπηρεσιών συγγραφέων, καλλιτεχνών και ερμηνευτών έργων τέχνης, δικηγόρων και άλλων ελευθέρων επαγγελματιών, εκτός από τα ιατρικά και παραϊατρικά επαγγέλματα, εφόσον δεν πρόκειται για τις παροχές υπηρεσιών που αναφέρονται στο παράρτημα Β της δεύτερης οδηγίας 67/228/ΕΟΚ του Συμβουλίου (1)·  παροχές υπηρεσιών των συγγραφέων, καλλιτεχνών και ερμηνευτών έργων τέχνης (παράρτημα ΣΤ, πρώην σημείο 2).  2. Διαχείριση πιστώσεων και ενεγγύων πιστώσεων από πρόσωπο ή οργανισμό εκτός από αυτόν που χορήγησε την πίστωση (παράρτημα ΣΤ, σημείο 13).  Άρθρο 2  Για τον υπολογισμό της βάσης των ιδίων πόρων που προέρχονται από το φόρο προστιθεμένης αξίας, σχετική με το οικονομικό έτος 1982, χορηγείται η έγκριση στο Βασίλειο της Δανίας, σε εφαρμογή του άρθρου 9 παράγραφος 3 πρώτο εδάφιο δεύτερη παύλα του κανονισμού (ΕΟΚ, Ευρατόμ, ΕΚΑΧ) αριθ. 2892/77, να υπολογίζει, χρησιμοποιώντας κατά προσέγγιση εκτιμήσεις, τη βάση τη σχετική με τις παρακάτω πράξεις που αναφέρονται στο παράρτημα ΣΤ της έκτης οδηγίας, δηλαδή:  1. Παροχές υπηρεσιών που πραγματοποιούνται από τις επιχειρήσεις κηδειών και αποτέφρωσης, εκτός από τις παρεπόμενες σ' αυτές τις παροχές παραδόσεις αγαθών (παράρτημα ΣΤ, πρώην σημείο 6).  2. Πράξεις σχετικές με τη φύλαξη και διαχείριση μετοχών (παράρτημα ΣΤ, πρώην σημείο 15).  Άρθρο 3  Για τον υπολογισμό της βάσης των ιδίων πόρων που προέρχονται από το φόρο προστιθεμένης αξίας, για το οικονομικό έτος 1982, χορηγείται η έγκριση στο Βασίλειο της Δανίας, σε εφαρμογή του άρθρου 5 παράγραφος 3 περίπτωση β) του κανονισμού (ΕΟΚ, Ευρατόμ, ΕΚΑΧ) αριθ. 2892/77, να εφαρμόζει στις πληροφορίες που πηγάζουν από τις δηλώσεις των επιχειρήσεων Τύπου, ένα διορθωτικό συντελεστή με βάση τα κατάλληλα στοιχεία που προκύπτουν από τις στατιστικές της βιομηχανίας εκδόσεων.  Άρθρο 4  Η απόφαση αυτή απευθύνεται στο Βασίλειο της Δανίας.  Έγινε στις Βρυξέλλες, στις 16 Μαρτίου 1983.  Για την Επιτροπή  Christopher TUGENDHAT  Αντιπρόεδρος  (1) ΕΕ αριθ. L 94 της 28. 4. 1970, σ. 19.  (2) ΕΕ αριθ. L 336 της 27. 12. 1977, σ. 8.  (3) ΕΕ αριθ. L 94 της 14. 4. 1980, σ. 42.  (4) ΕΕ αριθ. L 367 της 23. 12. 1981, σ. 33.  (5) ΕΕ αριθ. L 320 της 17. 11. 1982, σ. 20.  (6) ΕΕ αριθ. L 145 της 13. 6. 1977, σ. 1.  (1) ΕΕ αριθ. 71 της 14. 4. 1967, σ. 1303/67.